钦定古今图书集成/明伦汇编/闺媛典/第334卷 > 元载妻王韫秀
## 钦定古今图书集成/明伦汇编/闺媛典/第334卷 > 元载妻王韫秀

按《云溪友议》：“元丞相载妻王氏，字韫秀，王缙相公之
女，右丞维之侄。初，王相公镇北京，以韫秀嫁元载，岁
久而见轻怠。王氏谓夫曰：‘何不增学？妾有奁幌资妆，
尽为纸墨之费’。王氏父母或未之知，亲属以载夫妇
皆乞儿，厌薄之甚。载乃游秦，为诗别妻曰：‘年来谁不
厌龙钟，虽在侯门似不容。看取海山寒翠树，苦遭霜
霰到’。”秦封妻请偕行，作诗曰：“路扫饥寒迹，天哀志气
人。休零别离泪，携手入西秦。”元秀才到京，屡陈时务，
深得上旨，肃宗擢拜中书。王氏喜元郎入相，《寄诸妺
诗》曰：“相国已随麟阁贵，家风第一右丞诗。笄年笑解
明机妇，耻见苏秦富贵时”，元公、肃宗、代宗两朝宰相，
贵盛无比。广葺亭台，交游贵族。客候其门而或间阻，
王氏复为一篇以讽之曰：“《楚竹燕歌》动画梁，春兰重
换舞衣裳。孙弘开馆招佳客，知道荣华不久长。”元公
见诗，于是稍减威望。太原内外亲族，悉来谒贺，韫秀
置于闲院。忽因晴霁日景，以青紫绦四十条，每条长
三十丈，皆施罗绮锦绣之饰，每条绦下排金银炉二
十枚，皆焚异香亘其服。乃命诸亲戚西院闲步。韫秀
问是何物，侍婢对曰：“今日相公及夫人晒曝衣服。”王
氏谓诸亲曰：“岂料乞索儿妇，还有两事。”盖形粗衣也。
于是诸亲羞赧，稍稍而辞。韫秀每分衣服器饰于他
人，惟不及太原之骨肉，且曰：“儿非不礼于姑姊，其奈
当时见辱何？”洎元公贪吝为心，竟招罪戾，台阁弹奏
而亡其家。韫秀少有识量节概，因高丞相已谢，上令
入宫，备彤管箴规之任，叹曰：“王家十三娘，二十年太
原节度使女，十六年宰相妻，谁能书得长信、昭阳之
事？死亦幸矣。”坚不从命